22. schôdza NR SR - 8.deň - B. popoludni
Dátum: 2024-11-04
Poslanec: Hanuliaková, Jana (PS)
Druh vystúpenia: Vystúpenie v rozprave

60. Ďakujem veľmi pekne za slovo, pán predsedajúci. Kolegyne, kolegovia, vážený pán Ferenčák, ja teda zopakujem, že to, že dnes člen koalície predkladá tento návrh zákona, len dokazuje fakt, že táto vládna koalícia, žiaľ, nezvláda riešenie situácie v našich samosprávach. To je proste realita. Za rok vlády ste neprišli naozaj so žiadnym systémovým riešením, ktoré by pomohlo našim obciam, mestám a krajom v budúcnosti riešiť problémy, ktorým čelia a nie je ich naozaj málo, však mnohé z nich ste tu aj sám vymenoval. Jediné riešenie, ktoré zo strany vlády zatiaľ vidíme, sú jednorazové injekcie, ktoré sú, samozrejme, veľmi potrebné, ale z dlhodobého hľadiska nám nič neriešia. A potom vidíme na druhej strane nesystémové dotácie, ktoré zväčša končia u starostov a starostiek, ktoré majú to správne stranícke tričko. A ja teda musím aj pri tejto príležitosti povedať, že tieto dotácie boli použité napríklad na nákup cédečiek, alebo nákup katafalku, ale aj iných vecí, ktoré by si podľa mňa zdravo fungujúca samospráva mala vedieť vykryť sama, v tom sa podľa mňa zhodneme. Ak by zo strany štátu mala predvídateľné a stabilné financovanie, nemusela by to vláda robiť takýmto doslova podplácaním. Upozorňujem ešte, že sa to dialo v čase, kedy mnohé obce, ako ste aj spomínal, vypínali osvetlenie, alebo museli obmedzovať iné bežné výdavky, čo, samozrejme, má vplyv na kvalitu života ľudí. Ja by som sa aj tejto kvalite života ľudí na Slovensku chcela venovať, lebo si myslím, že o to nám všetkým ide. Aby sa ľuďom na Slovensku žilo lepšie bez ohľadu na to, kde sa narodili alebo rozhodli žiť. Predstavitelia vládnej koalície sa radi a často chvália tým, ako oni naše regióny poznajú. Ja som mnohokrát počula aj teda súčasného už pána prezidenta, ale aj mnohých iných predstaviteľov, ako si oni podali ruku skoro s každým starostom na Slovensku. Organizujú sa teda aj výjazdové rokovania vlády. A čakala by som, že pri toľkých stretnutiach a výjazdoch za tie roky, ste mohli dostatočne navnímať situáciu v našich obciach a mestách. Ak by to tak ale bolo, tak dnes by Slovensko určte vyzeralo inak. Okrem toho, že ja sama pravidelne navštevujem obce a mestá po celom Slovensku, tak my ako klub PS sme pred dvoma týždňami absolvovali prvé výjazdové rokovanie v Novohrade, a teda nie posledné, ideme pokračovať a rozprávali sme sa tam s ľuďmi, so starostami a starostkami, s primátorom, s primátorkou o tom, čo by im pomohlo a aké problémy ich trápia. A teda asi sa vám to nebude páčiť, ale ja si myslím, že aj za tú zlú situáciu v tom Novohrade ste vo veľkej miere zodpovední vy. Sú to problémy podľa mňa, ktoré vám určite hovorili aj pred piatimi či desiatimi rokmi, keď ste tu vládli nepretržite dvanásť rokov. Akurát teraz tá situácia sa, samozrejme, ešte viac zhoršila. A ja sa pýtam, prečo ste tie problémy neriešili? Prečo ste neprišli naozaj s reálnymi riešeniami? A ja vám odpoviem. No lebo pristupujete k riešeniu problémov spôsobom, ako to robíte aj toto volebné obdobie. A preto proste sa nedostavuje nikdy výsledok. Za rok mandátu poslankyne Národnej rady som sa stretla s desiatkami starostov a starostiek, ako som už povedala a verte či nie, ani jeden, ani jedna z nich si nepochvaľovali stav na Slovensku. Ani jeden starosta ani starostka mi nepovedali, že síce ich občania sa rozhodujú večer, že či si spláchnu záchod, alebo sa osprchujú, alebo dokonca, že kde zohnať fekálne vozidlo, no ale teda sú radi, že je zrušený Úrad špeciálnej prokuratúry. A ani jeden mi nepovedali, že síce nemajú peniaze, no a aspoň ich nebudú mať teda ani tie zlé mimovládky. A predstavte si, že síce a vy ste to teda sám aj zažil, zvládli pandémiu na jednotku, ale dnes musia počúvať, že vlastne žiadna pandémia nebola a vakcíny treba zakázať. Ale zaujíma ich však niečo iné, to, čo nám hovoria. Zaujíma ich, prečo po trinástich rokoch vlády SMER-u nemajú cesty, po ktorých by sa dalo bezpečne jazdiť, nemocnice, v ktorých by dostali dôstojnú zdravotnú starostlivosť, školy, v ktorých by vyučovali učitelia a učiteľky s platom hodným vysokoškolského vzdelania a prečo nemajú tak základnú vec, ako je napojenie na verejný vodovod a kanalizáciu. A ja som to tu už spomínala. Toto je podľa mňa najhoršie vysvedčenie tých vlád pre vami a môžete sa na Igora Matoviča vyhovárať akokoľvek, ale to, že dnes máme pol milióna ľudí bez prístupu k pitnej vode a jeden a pol milióna bez kanalizácie, je jednoducho vaša hanba, vaša veľká hanba. A naozaj tá situácia sa ešte zhoršuje a my na to teda neustále upozorňujeme. Ja by som touto cestou chcela apelovať aj na pána Kaliňáka, štátneho tajomníka, možno keď to zachytí niekde, ktorý bol roky súčasťou ZMOS-u. Aj páni poslanci Baška, Huliak, Becík, vy, pán Ferenčák, pán Malatinec, Mego, Podmanický, Blcháč, Horváth, pani Mačicová, vy všetci, ktorí ste na čele krajov, miest a obcí a ste súčasťou vládnej koalície. Poznáte tie problémy samospráv, veď sám ste ich tu vymenoval. Viete, že aktuálny stav je neudržateľný. Viete, že je takmer nemožné takto fungovať. Máte možnosť to meniť, ozývajte sa v tej koalícii. Povedzte, čo z vlastných skúseností viete, že slovenské samosprávy dnes naozaj bytostne potrebujú zmenu fungovania, ktorá by priniesla potrebné zvýšenie efektívnosti vynakladania finančných zdrojov, zvýšenie kvality služieb, aj zrýchlenie znižovania regionálnych rozdielov. Že ak sa neudejú zmeny vo fungovaní našich samospráv počas týchto troch rokov, budeme svedkami ešte väčšieho vyľudňovania regiónov a narastania regionálnych rozdielov, ktoré budú len, naozaj bude len veľmi ťažko zastaviť. Samosprávy potrebujú predvídateľné financovanie bez zásahov politikov z centra. Hovorte nahlas, že je neprijateľné, aby boli obce odkázané na dotácie, ktorými si vláda kupuje voličov v regiónoch. Že ak neočakávané výdavky z podielovej dane sú v nejakej hodnote, tak nestačí dofinancovať len časť, pretože zákonite budú tieto peniaze jednoducho v tej samospráve chýbať. Upozorňujem na to, že návrhy ako tento váš, pán Ferenčák, z dlhodobého hľadiska pre naše samosprávy naozaj nič neriešia, skôr celý systém krivia. Rezervný fond je vytvorený, aby ho samosprávy mohli využiť pri mimoriadnych situáciách. Napriek tomu, že rozumiem ťažkej situácii, v ktorej sa naše samosprávy nachádzajú, považujem za nesprávne nechať možnosť čerpať z rezervného fondu finančné prostriedky na bežný chod samosprávy. A ako aj kolega povedal, mali ste najlepšiu možnosť, aby ste jednoducho nedovolili, aby sa siahalo na podielové dane, aby sa znižovalo percento, ktoré samosprávam patrí. A to malo byť to riešenie. A je naozaj v plnej zodpovednosti vlády, aby práve takémuto stavu zamedzila a nie ešte legislatívne predložila takúto možnosť, že teda obce môžu vlastne si rozpúšťať rezervné fondy na bežné výdavky. Vláda, tak jak som povedala, jednoducho nemala siahať na dane, ktoré patria samosprávam a to ste sa, o to ste sa teda mohol snažiť. Na záver poviem len jedno. Ak si dnes zrátate všetky dopady, ktoré bude mať konsolidačný balíček, plus povinnosti v navyšovaní a odmeňovaní zamestnancov na naše samosprávy, tak dneska ste na úrovni dopadov, ktoré mal rodinný balíček Igora Matoviča. Ak ste ho už teda neprekonali. Oddnes sa už proste podľa mňa nemôžete vyhovárať žiadnym spôsobom, že ako poškodil samosprávam Igor Matovič, lebo ste sa dostali vašimi opatreniami na jeho úroveň a to sú, žiaľ, fakty. Ďakujem veľmi pekne.